Buurman se honde takel bejaardeDie nooddienste Dinsdag op die toneel in Grange, KwaZulu-Natal. (Foto: Rusa) ’n 71-jarige man het ernstige beserings opgedoen toe hy Dinsdag deur sy buurman se twee honde aangeval is. Reaction Unit SA (Rusa) sê inwoners van Grange in KwaZulu-Natal het dié nooddiens om 13:24 na Gardenstraat ontbied nadat twee honde ’n bejaarde man getakel het. Beamptes het die beseerde man met hul aankoms in sy erf aangetref. Die man se regterbeen is tydens die voorval verskeur en hy het erg gebloei. Volgens Rusa het die man nie sy sleutels by hom gehad nie en die beamptes was genoop om die hek se slot oop te breek om toegang tot die erf en die slagoffer te verkry. Die man het aan die beamptes verduidelik dat hy langs die grensmuur geloop het toe sy buurman se twee honde hom aangeval het. Die man het ná die aanval ander inwoners om hulp gevra en hulle het die nooddiens ontbied. Die beseerde man is op die toneel gestabiliseer voordat hy vir mediese behandeling na ’n hospitaal geneem is. Volgens Rusa het verskeie inwoners gekla dat die honde temperamenteel is en al voorheen hul troeteldiere aangeval het.